جمهور باشقانی رجب طیب اردوغان ایستانبول-دا خاریجی مطبوعات نماینده‌لری ایله تشکیل ائدیلن یئمک پروقرامیندا چیخیش ائتدی.
بیرلشمیش میللت‌لر تشکیلاتی‌نین میصرده 6 ایل اول حربی چئوریلیشله حاکمیت‌دن اوزاق‌لاشدیریلان 67 یاشلی مورسی‌نین شوبهه‌لی اؤلومونو مطلق گوندمده توتاجاغینی بیلدیرن اردوغان بمت-نین بونا گؤره مسئولیت داشییان‌لاردان حساب ایستییه جگینه ایناندیغینی ایفاده ائتدی.
جمهور باشقانی اردوغان: " بیزه حاق، حقوق، آزادلیق درسی وئرن‌لر میصر خالقی‌نین 52 فایز سسله سئچدیگی پرزیدنتی‌نین چئوریلیش محکمه‌لرینده اؤلومونه سس‌سیز قالسا دا، بیز سس‌سیز قالمایاجاغیق" دئدی.
اردوغان 2 اوکتبر 2018-جی ایل تاریخینده سعودیه عربیستانی‌نین ایستانبول باش کونسوللوغوندا وحشیجه‌سینه قتله یئتیریلن سعودیه‌لی ژورنالیست جمال خاشقچی جینایتی‌نین اونودولماسینا نئجه فورصت وئریلمه‌دیسه، محکمه سالونوندا دونیاسینی دییشن محمد مورسی‌نین ده فاجعه‌سی‌نین اونودولماسینا ایمکان وئریلمه‌یه‌جگینی قئید ائتدی.
تورکیه پرزیدنتی چیخیشینی بو سؤزلرله داوام ائتدیردی: "بیز مطبوعات و یاییم اورقان‌لاری‌نین خالقین آدیندان سیاستچی‌لره نظارت ائتمه‌سی‌نین، میللتین ماراق‌لاری نامینه آراشدیرما آپارماسی‌نین هئچ واخت علیهینه چیخمادیق، چیخمیریق. عکسینه، نظارت واسطه‌سی اولما‌لی اولان مدیانین بیر حاق‌سیزلیق واسطه‌سینه، سیاستی اؤز ایستک‌لری اساسیندا فورمالاشدیرما واسطه‌سینه چئوریلمه‌سینه اعتراض ائدیریک. حقیقتین اورتایا چیخماسی اوچون بعضا جانی باهاسینا خیدمت ائدن مطبوعات نماینده‌لرینه حؤرمتیمیز سون‌سوزدور. لاکین حقیقتین تظاهرو اوچون چالیشماق عوضیه یئگانه قایه‌سی حاکمیتی دئویرمک اولان حریص لی بیر سیاستچی کیمی داورانان‌لارا دا ژورنالیست گؤزو ایله باخمیریق".
قلمینی و کامراسینی ترور تشکیلات‌لاری‌نین امرینه وئرن‌لرین ده هئچ واخت ژورنالیست اولا بیلمه‌یه‌جک‌لرینی ایفاده ائدن اردوغان: "بیزی تئز-تئز تنقید ائدن‌لرین بیله‌رک گؤزدن قاچیردیغی نقطه محض بودور" دئدی.
